De câte ori merg pe la ai mei, în Giurgiu, mă lovesc de o ruină superbă. O casă cum îmi închipui eu că trebuie să fi arătat clădirea dărăpănată în care locuia cotoroanța Havisham din „Marile Speranțe" și-n care Pip se hârjonea cu Estella. Giurgiuvenii o știu ca fostă Casă a Pionierilor, dar vila asta căzută și inundată de bălării și-a trăit cei mai frumoști ani înainte de venirea comuniștilor. Probabil că, pe atunci, în casa asta se țineau baluri, grădina era plină de trandafiri, iar baștanii care o dețineau luau micul dejun de pe tăvi de argint, aduse de servitor în uniformă. Sau poate am văzut eu multe filme de epocă.

Zece întrebări pe care ai vrut mereu să le pui unui tip care-și riscă viața pentru Instagram

Precum minunăția asta de care s-a ales praful, din Giurgiu, sunt multe altele în țară. Cele mai multe sunt scoase la vânzare de urmașii boierilor de altădată, deși e clar că nu le cumpără nimeni. Ce român normal la cap ar băga un purcoi de euro în renovarea unei ruine superbe, când poate să-și facă, de banii ăștia, vreo două case cinstite prin Bragadiru?

Unii încearcă să vândă bucăți din istorie, la niște prețuri la care nu te-ai aștepta. Uite, de exemplu, o casă veche de 100 de ani din Sinaia, fostă unitate militară și inclusă în patrimonial de stat. Poți cumpăra aici, la pachet, o garsonieră și un apartament, cu suprafață totală de 73 mp, pentru doar 65 000 de euro. Bine, împarți vila cu alte cinci familii, dar trăiești așa cum o făcea aristocrația românească pe vremea lui Carol.

Citește și: Am fost o zi în Băile Herculane ca să îți arăt cum a murit stațiunea

Alții, precum jurnalistul Andrei Nedelea, de 28 de ani, vor tocmai asta: să se găsească niște soluții pentru ca aceste bijuterii vechi să nu fie demolate, vândute aiurea sau distruse prin nepăsare. Asta în timp ce prin Anglia sau Franța, oamenii plătesc bani frumoși ca să înnopteze într-un conac de când era străbunica fată.